Príloha 1

Národný infraštruktúrny plán Spojeného kráľovstva 
(NIP UK) 

1.	NIP UK je v gescii útvaru IPA (Infrastructure and Projects Authority), ktorý spadá pod kabinet predsedu vlády a súčasne pod ministra financií. IPA nebola zriadená osobitným zákonom, keďže v UK platí princíp „koruna je nedeliteľná“ (z anglického „crown is inseparable“). Tento princíp umožňuje zaviesť takéto integrované riadenie priamo. IPA je výsledkom iniciatívy zdola. Podnet na jej založenie iniciovali experti  jej inštitucionálnych predchodcov - Infrastructure UK and Major Projects Authority. Tieto organizácie si uvedomili potrebu zavedenia dlhodobého nadrezortného strategického riadenia po tom, ako sa preukázalo, že  náklady realizácie niektorých infraštruktúrnych projektov boli neúmerne vysoké (napr. projekty výstavby vysokorýchlostných železničných tratí). 
2.	Nad tvorbou NIP UK dohliada nezávislá Národná komisia pre infraštruktúru (NIC), pod vedením člena Dolnej snemovne parlamentu lorda Adonisa. Komisia pozostáva zo siedmych členov – komisárov, ktorí sú s výnimkou jej predsedu nezávislí odborníci. 
3.	IPA aj NIC predkladajú správu o svojej činnosti britskému parlamentu. IPA predkladá správu o implementácii NIP UK a NIC bude predkladať správu o napĺňaní dlhodobej vízie a stratégie rozvoja britskej infraštruktúry. Táto bude spracovaná do konca roka 2017. Parlament bude mať príležitosť vyjadriť sa tak k dlhodobej vízii rozvoja infraštruktúry ako aj k jej napĺňaniu prostredníctvom NIP UK. 
4.	Prvý NIP UK bol vypracovaný v roku 2010 a v súčasnosti sa aktualizuje. Do konca roka 2016 predloží NIC do parlamentu tzv. správu o vyhodnotení národných potrieb (z anglického „National Needs Assessment“). Na jej základe predloží NIC parlamentu do konca roka 2017 dlhodobú víziu a stratégiu rozvoja infraštruktúry. 
5.	V IPA pracuje 130 zamestnancov. IPA spolupracuje s ministerstvami ako aj poradcami kabinetu premiéra. Zároveň spolupracuje s NIC. IPA vypracovala tzv. Green Book pre ex ante posudzovanie projektov. 
6.	NIP UK prináša štandardizáciu a konzistentnosť postupov verejnej správy pri tvorbe programov a projektov ako aj pri samotnej realizácii. Za účelom stability NIP UK cez hranice volebného cyklu sa UK preorientovala z ročného na 5-ročné programové rozpočtovanie. 
7.	Súkromný sektor v UK sa rovnako ako verejný sektor poučil z minulých chýb a spolupracuje na NIP UK. V osemdesiatych rokoch minulého storočia v UK prebehla privatizácia železníc a metra v Londýne, ako aj iných podnikov, ktorá však v praxi nepriniesla želateľné efekty. V UK preto došlo na strane súkromného sektora k pochopeniu potreby dlhodobého strategického plánovania. Poznanie dlhodobých a stabilných zámerov vlády znamená  pre súkromný sektor zníženie rizika podnikania. Polovica rozpočtu NIP UK bude krytá súkromným sektorom, pričom vláda UK vytvára vhodné podmienky pre vstup súkromného kapitálu do jednotlivých projektov a programov, napr. v oblasti regulácie či poskytovania záruk. NIP UK sa len v obmedzenej miere opiera o financovanie z Európskych štrukturálnych a investičných fondov a Európsky fond strategických investícii. Jeho dominantná orientácia smeruje k verejným zdrojom a súkromnému kapitálu.